Document ID: 32011D0128

DECIZIA COMISIEI
din 24 februarie 2011
de modificare a Deciziei 2007/863/CE de acordare a unei derogări solicitate de Regatul Unit în privința Irlandei de Nord în conformitate cu Directiva 91/676/CEE a Consiliului privind protecția apelor împotriva poluării cu nitrați proveniți din surse agricole
[notificată cu numărul C(2011) 1033]
(Numai textul în limba engleză este autentic)
(2011/128/UE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Directiva 91/676/CEE a Consiliului din 12 decembrie 1991 privind protecția apelor împotriva poluării cu nitrați proveniți din surse agricole (1), în special anexa III punctul 2 al treilea paragraf,
întrucât:
(1)
În cazul în care cantitatea de efluenți pe care un stat membru intenționează să o împrăștie anual pe hectar este diferită de cea prevăzută la punctul 2 al doilea paragraf prima teză din anexa III la Directiva 91/676/CEE și la litera (a) a aceluiași paragraf, cantitatea respectivă trebuie stabilită astfel încât să nu împiedice îndeplinirea obiectivelor specificate la articolul 1 din directiva menționată și trebuie justificată pe baza unor criterii obiective, precum perioadele lungi de vegetație și culturile cu o puternică absorbție de azot.
(2)
La 14 decembrie 2007, Comisia a adoptat Decizia 2007/863/CE de acordare a unei derogări solicitate de Regatul Unit în privința Irlandei de Nord în conformitate cu Directiva 91/676/CEE a Consiliului privind protecția apelor împotriva poluării cu nitrați proveniți din surse agricole (2), autorizând Irlanda de Nord să împrăștie anual, în exploatațiile agricole al căror teren este format în proporție de cel puțin 80 % din pășuni, o cantitate de 250 kg de azot la hectar provenit din efluenți de la complexele zootehnice.
(3)
Derogarea acordată prin Decizia 2007/863/CE a vizat în 2009 aproximativ 150 de exploatații agricole din Irlanda de Nord, reprezentând aproximativ 0,6 % din numărul total de exploatații și 1 % din suprafața agricolă netă totală. Decizia 2007/863/CE expiră la 31 decembrie 2010.
(4)
La 23 septembrie 2010, Regatul Unit a prezentat Comisiei o cerere de prelungire a derogării privind regiunea Irlanda de Nord. Cererea includea o justificare pe baza criteriilor obiective specificate la punctul 2 al treilea paragraf din anexa III la Directiva 91/676/CEE.
(5)
Regatul Unit a adoptat un nou program de acțiune privind regiunea Irlanda de Nord pentru perioada ianuarie 2011-decembrie 2014, care menține, în principal, măsurile programului de acțiune pentru perioada încheiată la 31 decembrie 2010 și se aplică pe întregul teritoriu al Irlandei de Nord.
(6)
Concentrațiile de azot din apele dulci de suprafață din Irlanda de Nord rămân relativ scăzute, valorile medii ale acestora situându-se sub 25 mg NO3/l în 2008 la 99,7 % dintre stațiile de monitorizare. În perioada 2005-2008, punctele de monitorizare a apelor dulci de suprafață au înregistrat, în general, concentrații medii de azot stabile sau în scădere, inclusiv în zonele de captare cu cea mai mare proporție de exploatații care beneficiază de derogare. În cazul apelor subterane, concentrațiile medii de azot s-au situat sub 25 mg NO3/l în 2008 la 91,9 % dintre stațiile de monitorizare și prezintă tendințe stabile sau de scădere similare cu cele ale apelor de suprafață.
(7)
În perioada 2006-2010, efectivele de animale din Irlanda de Nord au scăzut cu aproximativ 12,5 % în cazul ovinelor, 11,5 % în cazul păsărilor de curte și 4,7 % în cazul bovinelor, în timp ce numărul porcinelor a crescut cu 9,8 %. În Irlanda de Nord, sistemul de creștere a animalelor continuă să se bazeze în principal pe pășunat.
(8)
Cantitatea de azot produsă pe bază de efluenți provenind de la complexele zootehnice din Irlanda de Nord în perioada 2006-2010 a scăzut cu 6,4 %, în timp ce rata de împrăștiere pe hectar de teren a efluenților de la complexele zootehnice a scăzut cu 4,7 %. Suprafața agricolă disponibilă pentru împrăștierea efluenților a scăzut cu 1,7 %. În Irlanda de Nord, bovinele reprezintă principala sursă de azot provenit din efluenți, fiind urmate de ovine, păsări de curte și porcine. Diminuarea cantității globale de azot provenit din efluenți se datorează în mare parte declinului înregistrat în sectorul bovinelor, iar în cadrul acestui sector, principala cauză a schimbării o constituie reducerea numărului bovinelor pentru carne și al descendenților acestora.
(9)
Având în vedere informațiile științifice menționate în cererea de prelungire a derogării și măsurile pe care Regatul Unit s-a angajat să le aplice în cadrul programului de acțiune privind regiunea Irlanda de Nord pentru perioada ianuarie 2011-decembrie 2014, se poate concluziona că sunt îndeplinite în continuare condițiile de obținere a derogării, specificate în Directiva 91/676/CEE, precum perioadele lungi de vegetație și culturile cu o puternică absorbție de azot, și că derogarea nu aduce atingere îndeplinirii obiectivelor directivei respective.
(10)
Pentru a se garanta că exploatațiile cu pășuni în cauză pot beneficia în continuare de o derogare, este necesar să se prelungească perioada de aplicare a Deciziei 2007/863/CE până la 31 decembrie 2014.
(11)
Termenele pentru transmiterea informațiilor către Comisie prevăzute în Decizia 2007/863/CE trebuie însă adaptate pentru a simplifica sarcina administrativă, oferind Regatului Unit posibilitatea de a stabili, pentru regiunea Irlanda de Nord, un singur termen pentru îndeplinirea tuturor obligațiilor de raportare.
(12)
Măsurile prevăzute de prezenta decizie sunt conforme cu avizul Comitetului pentru nitrați instituit în temeiul articolului 9 din Directiva 91/676/CEE,
ADOPTĂ PREZENTA DECIZIE:
Articolul 1
Decizia 2007/863/CE se modifică după cum urmează:
1.
Articolul 1 se înlocuiește cu următorul text:
„Articolul 1
Se acordă derogarea solicitată de Regatul Unit în privința Irlandei de Nord prin scrisoarea din 10 august 2007, precum și prelungirea solicitată prin scrisoarea din 23 septembrie 2010, cu scopul de a permite folosirea unei cantități mai mari de efluenți provenind de la complexele zootehnice decât cea prevăzută la punctul 2 al doilea paragraf prima teză din anexa III la Directiva 91/676/CEE și la litera (a) a aceluiași paragraf, în condițiile prevăzute de prezenta decizie.”
2.
La articolul 8 alineatul (1), ultima teză se înlocuiește cu următorul text:
„Aceste hărți se prezintă Comisiei anual, până în luna iunie.”
3.
Articolul 11 se înlocuiește cu următorul text:
„Articolul 11
Aplicare
Prezenta decizie se aplică în contextul Nitrates Action Programme Regulations (Northern Ireland) 2010.
Prezenta decizie expiră la 31 decembrie 2014.”
Articolul 2
Prezenta decizie se adresează Regatului Unit al Marii Britanii și Irlandei de Nord.
Adoptată la Bruxelles, 24 februarie 2011.

Labels: 18
15
1
20